Twee vroue in Amanzimtoti deur honde aangeval | Maroela Media
Kaylie Vermeulen (Foto: Facebook)
WAARSKUWING: Foto's onderaan die berig is nie geskik vir kinders of sensitiewe kykers nie.
Kaylie Vermeulen (28) het aan Maroela Media gesê die voorval het Maandag plaasgevind. Sy was die oggend omstreeks 06:30 op pad werk toe, toe sy in die straat waar sy woon, 'n vrou langs die pad gesien lê het met 'n man wat by haar staan.
"Die vrou het geskree en ek het stilgehou. Ek het toe eers besef die vrou word deur honde aangeval en die man probeer haar help. Die honde was besig om die vrou te verskeur en hy het probeer om hulle met 'n stok van haar te verjaag."
Vermeulen het gesê een van die honde het in die straat afgehardloop na 'n huis toe. "Ek het aangeneem dit moet die eienaars se huis wees, en ek het 'n ouerige man buite die huis gevra of dit hulle honde is, want die honde is besig om 'n vrou aan te val. Die man het net omgedraai en in die huis in gegaan. Nóg 'n man het later uit die huis gekom en toe die honde daar aankom, het hulle my voor die mense se hek aangeval. Ek het geskree en JP Swanepoel, wat die ander vrou, Prudence [van onbekend], gehelp het, het na my toe gekom om my ook te help. Ek kan nie eers onthou hoe hulle die honde van my af gekry het nie."
Sy sê die eienaar het daarna die hek oopgemaak, waarna die honde teruggehardloop het in die erf in.
"Ek het hulle gesoebat om die ambulans te bel. My motor het intussen ook nog in die straat gestaan en JP het gehelp om my motor te parkeer. Ek kon darem my ma bel en sy het ook na my toe gekom."
Volgens Vermeulen het die eienaar, en nog mense wat op die erf bly, buite die huis gestaan, maar haar nie gehelp nie. "Eers toe my ma daar aankom, het hulle gedink daaraan om verbande te gaan haal."
Vermeulen het ernstige beserings aan haar regterbeen en hand opgedoen en skeurwonde aan die res van haar lyf. Sy het reeds 'n nood- plastiese chirurgie-operasie ondergaan en is steeds in die hospitaal.
Prudence het ook baie ernstige beserings opgedoen. Sy is aanvanklik na 'n hospitaal geneem waar hulle net haar wonde skoongemaak en haar met pynpille huis toe gestuur het. "Ons het gehelp dat sy na 'n ander staatshospitaal toe oorgeplaas word en sy ontvang nou ook behoorlike behandeling."
Swanepoel het aan Maroela Media gesê hy was ook op pad werk toe, toe hy 'n gewoel langs die pad opgemerk het. "Ek het eers gedink die honde is besig om iets te byt, toe ek besef dis 'n mens wat hulle aanval."
Die honde wou Swanepoel ook aanval, maar hy kon hulle aan die strot gryp.
Volgens hom is vier van die honde kruisings en die vyfde hond is 'n ses maande oue Amerikaanse veghond ("pitbull").
Hy sê dit was vir hom 'n natuurlike reaksie om stil te hou en die vrou te help. "As dit my vrou of kinders was wat aangeval word, sou ek graag wou hê iemand moet stilhou om hulle te help." Hy sê die voorval het in 'n besige straat gebeur, maar niemand anders het stilgehou om te help nie.
'n Saak is aanhangig gemaak by die polisie in Amanzimtoti.
WAARSKUWING: Die volgende foto's kan kinders of sensitiewe kykers ontstel. Let asseblief daarop dat hierdie slegs enkele van die beserings is wat die vroue opgedoen het. Maroela Media se redaksie het gekies om nie al die foto's te publiseer wat aan ons verskaf is nie.
Van Kaylie se beserings (Foto verskaf)
Van Prudence se beserings (Foto verskaf)
Hierdie eienaar moet summier van al die moontlike aanklagte, insluitende poging tot moord aangekla word. Hy hoort nie in die samelewing nie.
Dit klink vir my of daai honde mishandel word en opgelei was om te baklei.
Hoop die slagoffers herstel gou en dat daar ernstige klagtes teen daai honde se eienaars gelê word.
Ek hoop die honde is intussen doodgeskiet en die man in hegtenis geneem. Sy optrede was krimineel.
Mnr. Swanepoel en Kaylie, welgedaan met julle optrede om julle eie lewe in gevaar te stel om medemense in lewensnood van hulp te wees.Geen mens verdien om in n straat so deur honde verskeur te moet word nie en was dit nie vir Mnr. Swanepoel en Kaylie se heldhaftige optrede nie kon dit n tragiese einde gehad het. Spoedige herstel word vir Kaylie en Prudence toegewens en mag geregtigheid teen die eienaars van die honde geskied.
N persoon se honde wat so optree behoort nie Diere te he nie. Hoop die Diere is van kant gemaak en eienaar word aangekla vir poging tot moord. Ek bid vir slagoffers vir spoedige herstel. Dankie aan persoon wat Prudence gehelp het asook vir Kalie.